Fil-21 ta' Mejju, kelliem għall-Kungress Nazzjonali tal-Poplu taċ-Ċina ħabbar li s-sessjoni li jmiss tal-KNP ser tiddiskuti abbozz biex "jistabbilixxi u jtejjeb il-qafas legali u l-mekkaniżmu ta' infurzar sabiex tiġi salvagwardjata s-sigurtà nazzjonali f'Hong Kong". L-Unjoni Ewropea għandha interess qawwi li tkompli l-istabbiltà u l-prosperità ta' Hong Kong skont il-prinċipju ta' "Pajjiż Wieħed Żewġ Sistemi". Tagħti importanza kbira lill-preżervazzjoni tal-livell għoli ta' awtonomija ta' Hong Kong, skont il-Liġi Bażika u impenji internazzjonali, kif ukoll ir-rispett għal dan il-prinċipju. L-UE tqis li d-dibattitu demokratiku, il-konsultazzjoni tal-partijiet ikkonċernati ewlenin, u r-rispett tad-drittijiet u l-libertajiet protetti f'Hong Kong jirrappreżentaw l-aħjar mod kif issir l-adozzjoni ta' leġislazzjoni dwar is-sigurtà nazzjonali, kif previst fl-Artikolu 23 tal-Liġi Bażika, filwaqt li tinżamm ukoll l-awtonomija ta' Hong Kong u l-prinċipju ta' "Pajjiż Wieħed Żewġ Sistemi". L-UE ser tkompli ssegwi l-iżviluppi mill-qrib.